Pasiënt in Krugersdorp-hospitaal aangevalArgieffoto van Gwen Ramokgopa, LUR vir gesondheid in Gauteng (Foto: ANA/Jacques Naude) Gwen Ramokgopa, LUR van gesondheid in Gauteng, het Sondag ŉ aanval op ŉ pasiënt by die Dr Yusuf Dadoo-hospitaal in Krugersdorp veroordeel. Die man is glo deur ŉ groep ontstoke lede van die gemeenskap aangeval. “Ons is hartseer en geskok om te hoor dat ŉ pasiënt, wat ná ŉ onderonsie in Munsieville met ŉ ambulans na die hospitaal gebring is, deur ŉ groep mense aangeval is. Hy is uit die ongevalle-afdeling getrek en is met klippe bestook,” het sy gesê. Die groep het met drie of vier minibus-kombi’s by die hospitaal opgedaag. Die pasiënt het na bewering ŉ ander man in Munsieville met ŉ mes aangeval voor hy self beseer is en na die hospitaal gebring is. Ontstoke lede van die gemeenskap het vervoer gereël en die ambulans na die hospitaal agtervolg. Ramokgopa het gesê gemeenskappe moet nie die reg in eie hande neem nie. “Ek maan ons lede van die gemeenskap om gesondheidsorgfasiliteite te respekteer en te beskerm, omdat hulle ŉ lewensnoodsaaklike diens lewer aan diegene wat mediese behandeling benodig.” Die saak is by die polisie aangemeld. “Die voorval moet ten sterkste veroordeel word en die oortreders moet vervolg word.” Sy het die pasiënt Sondag in die hospitaal besoek waar hy om sy lewe veg. Sy het gesê beradingsdienste sal verskaf word aan gesondheidswerkers wat die voorval aanskou het.